Id-Deċiżjoni tal-Kummissjoni
tal-10 ta’ Diċembru 1999
li temenda għat-tieni darba d-Deċiżjoni 1999/507/KE fuq ċerti miżuri protettivi rigward ċerti friefet-il-lejl tal-frott, klieb u qtates ġejjin mill-Malasja (Peniżola) u l-Awstralja
(notifikata bid-dokument numru C(1999) 4249)
(Test b’rilevanza għaż-ŻEE)
(2000/6/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabilixxi l-prinċipji li jmexxu l-organizzazzjoni ta’ kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE [1], kif emendati l-aħħar bid-Direttiva 96/43/KE [2], u partikolarment l-Artikolu 18(7) taghħa,
Billi:
(1) Bid-Deċiżjoni 1999/507/KE [3] il-Kummissjoni adottat miżuri protettivi rigward ċerti friefet-il-lejl, klieb u qtates ġejjin mill-Malasja (Penisola) u Awstralja rigward mard Nipah u Hendra rispettivament, inklużi fost oħrajn testijiet tal-laboratorju għal klieb u qtates maħsuba ghall-importazzjoni fil-Komunità.
(2) Fl-assenza ta’ proċeduri ta’ livell ta’ testijiet standard magħrufa internazzjonalment għall-marda Nipah, ir-rikjesti għal testijiet ta’ klieb u qtates ġew stabbiliti skond in-notifikazzjoni uffiċjali tas-servizzi veterinarji tal-Malasja lill-Office International des Epizooties (OIE) tat-28 ta’ Mejju 1999.
(3) B’ittra tal-11 ta’ Ottubru 1999, is-servizzi veterinarji ta’ Malasja uffiċjalment infurmaw lill-Kummissjoni li t-test rikjest ta’ IgM ELISA ma jistax isir u li IgG ELISA hu meqjus bħala test inadegwat.
(4) Għalhekk klieb u qtates maħsuba għall-importazzjoni fl-Istati Membri mill-Malasja ma jistgħux jiġu ċertifikati mis-servizzi veterinarji tal-Malasja skond il-liġi tal-Komunità.
(5) Il-ħtiġiet tat-test għal klieb u qtates importati mill-Malasja iridu jinbidlu biex jippermettu l-użu ta’ test dijanjostiku validat għal tagħrif ta’ antikorpi kontra l-virus tal-marda Nipah.
(6) Biex kollox ikun ċar miżuri ghandhom jittieħdu li jippermettu l-vjaġġ ta’ klieb u qtates mill-ajruporti internazzjonali tal-Malasja.
(7) Il-miżuri provdut għalihom f’din id-Deċizjoni jaqblu mal-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
L-Artikolu 2 tad-Deċiżjoni 1999/507/KE hu emendat hekk:
1. Fit-tielet parti tal-paragrafu 2 il-kliem "IgM u" huma mħassra.
2. Jiżdied it-tielet paragrafu hekk:
"3. Il-projbizzjoni msemmija fil-paragrafu 1 ma tapplikax għal klieb u qtates fi vjaġġ, bil-patt li jibqgħu fl-ambitu ta’ ajruport internazzjonali."
Artikolu 2
Din id-Deċiżjoni hi ndirizzata lill-Istati Membri.
Magħmul fi Brussel, fl-10 ta’ Diċembru 1999.